હરિપ્રસાદ મિશ્રા મર્ડર કેસ. ખૂન તો લંડનમાં થયેલું પણ આ હરિપ્રસાદ મૂળ રહેવાસી તો ઉત્તરપ્રદેશના મેરઠ શહેરનો. મેરઠ જઇને વિગતવાર તપાસ કરવાનું કામ કોઇકને સોંપવું પડશે એ વિચારની સાથે વિભાકરને સૌથી પહેલાં જયરાજ અને જયંતીનું સ્મરણ થયું. આ કામમાં બે માણસની જરૂર નથી. બેમાંથી ગમે તે એકને મોકલવાથી પણ જો પરિણામ મળવાનું હશે તો મળશે. પ્રશ્ર એ હતો કે બેમાંથી કોને મોકલવો? હોંશિયારી, ચાલાકી અને હિંમતમાં બંને એકબીજાનાં માથાં ભાંગે એવા કાબા હતા. પોતાની પાછળ વિભાકરનું પીઠબળ છે એ સચ્ચાઇ સમજાયા પછી એ બંને વધુ નીડર બની ગયા હતા.